**О Т Ч Е Т**

**за осъществената читалищна дейност в изпълнение на годишната програма за 2020г. на Народно читалище „Пробуда – 1908, гр. Грамада**

 Докладът за дейността на Народно читалище „Пробуда – 1908“ отчита изпълнението на дейностите по Годишната програма за развитие на читалищната дейност, разработена в изпълнение на чл.26а, ал.2 от Закона за народните читалища, културния календар и внесените отчети за дейността му през 2020г.

 Българските читалища са живият извор на българския дух и култура през вековете. Там е запалена искрата и пламва огънят на Българското възраждане. Там е мястото, в което се поддържат живи българските традиции, мястото, в което малките българчета научават от своите баби и дядовци за бита, културата, прекрасните песни и танци, живите български шевици, където пламва и завинаги остава в сърцата им огънчето на българщината.

 Дейността на читалището е съпричастна с целия обществен и културен живот, който кипи в Грамада и общината. Под читалищната стряха се провеждат всички значими културно-масови мероприятия и прояви, организирани както от читалищното ръководство, така и от ръководството на общината и обществените организации на територията на града ни.

 И през 2020г. нашите основни цели бяха:

 1. Отстояване позицията на водещо културно средище.

 2. Обогатяване културния живот.

 3. Развитие на библиотечната дейност.

 4. Превръщане на читалището в информационен център.

 5.Съхраняване на народните обичаи и традиции.

 6. Работа по проекти.

 Богатият културен календар на читалището ни по традиция както всяка година и 2020г. започва с празнуване Деня на родилната помощ. Той беше отбелязан с обичая „Поливане на бабата”, след което тържеството продължи в читалището. На 14 февруари съвместно с Общинска администрация и Клуба на пенсионера чествахме Трифон Зарезан. Беше отслужен водосвет за здраве и берекет, след което проведохме конкурс за най-хубаво вино и ракия, предоставени от грамадски производители. Кметът на общината г-н Башев връчи на победителите грамоти и материални награди.

 На 1 март съвместно със ОУ „Христо Ботев“ и ОДЗ „Тодор Титоренков“ чествахме Националния празник на Р България - 3 март.

 През 2020г. поради пандемията и ограниченията свързани с нея се наложи и ние да ограничим организирането на някои мероприятия и чествания традиционни за нашата община като Тодоровден, Лазаровден, Великден, 1 юни – Международен ден на детето.

 Денят на славянската писменост, българската просвета и култура – 24 май беше отбелязан чрез създаването на кът в библиотеката на читалището.

Празниците на града и традиционния грамадски панаир съвместно с Общинска администрация открихме на 19 септември с приветствие от Кмета на община Грамада г- н Башев и фолклорен концерт.

На 23 септември читалището подари на децата и учениците на Грамада постановката на Държавен куклен театър гр.Видин - „Ревливата принцеса“.

Пиесата беше представена на площада пред читалището при спазване на всички противоепидемични мерки.

На 3 октомври група „Букет“, към читалището взе участие в Международния фестивал „Дунавци пее и танцува“ в гр. Дунавци.

През 2020г. читалището има спечелен проект „Туризъм за възрастни – опит 55+“, по който и в момента работим. Проектът се финансира по Програма Interreg – ИПП за трансгранично сътрудничество между Република България и Република Сърбия.

 През отчетния период основна цел в работата на читалищната библиотека е пълното справочно и информационно обслужване на читателите. По абонамент през 2020г. библиотеката разполагаше със осем заглавия периодични издания. Броят на набавените библиотечни материали е 108. Броят на заетите библиотечни материали е 565, читателите са 121, посещенията в библиотеката за дома са 565, интернет – центъра – 66 посещения.

 През 2020 година библиотеката организира културно-масови мероприятия посветени на 172 год. от рождението на Христо Ботев, 147год. от обесването и 183 год. от рождението на Васил Левски. Организирани бяха и мероприятия във връзка с традиционни празници и обичаи като: „Баба Марта в библиотеката“, „Великден“. През м. март се проведе ритуалът за първокласниците „Вече сме читатели“. На 2 април открихме месеца на детската книга с кът на знаменити детски писатели.

 През изминалата година читалището в Грамада още веднъж утвърди авторитета си и се доказа като обществено-значима институция със собствен принос в подобряване живота на местното население.

Надяваме се, че и занапред то ще продължи да отговаря на очакванията, нуждите и изискванията на гражданите и през следващите години да може да бъде определяно не само като огнище на българската идентичност, дух, традиции и култура, но и като основен техен разпространител.